ऑस्कर पुरस्कारों में ‘लायर्स डाइस’ करेगी भारत का प्रतिनिधित्व
By: admin	| Last Updated: Tuesday, 23 September 2014 3:55 PM
नई दिल्ली: हिन्दी फिल्म ‘लायर्स डाइस’ 2015 में होने वाले ऑस्कर पुरस्कारों के विदेशी भाषा की सर्वश्रेष्ठ फिल्म श्रेणी के लिए भारत की आधिकारिक प्रविष्टि के रूप में चुनी गई है. यह फिल्म एक आदिवासी महिला की अपने लापता पति की तलाश से जुड़ी जद्दोजहद की कहानी बयां करती है. फिल्म में गीतांजलि थापा और नवाजुद्दीन सिद्दीकी मुख्य भूमिकाओं में हैं.
फिल्म फेडेरेशन आफ इंडिया (एफएफआई) के महासचिव सुपर्ण सेन ने बताया कि मलयाली अभिनेत्री गीतू मोहनदास की बतौर निर्देशक पहली फिल्म ‘लायर्स डाइस’ ने ‘मैरीकॉम’ समेत 29 दूसरी फिल्मों को पीछे छोड़ते हुए अगले साल होने वाले ऑस्कर पुरस्कारों के 87 वें संस्करण में भारत की आधिकारिक प्रविष्टि का दर्जा हासिल किया.
ऑस्कर प्रविष्टि की दौड़ में शामिल दूसरी फिल्मों में हिन्दी फिल्में ‘शाहिद’, ‘क्वीन’ एवं ‘मर्दानी’, मराठी फिल्में ‘यलो’ एवं ‘फैंड्री’ और बंगाली फिल्में ‘जतिश्वर’ एवं ‘अपुर पांचाली’ थीं.
प्रतिष्ठित फिल्मकार टी हरिहरण की अध्यक्षता वाले 12 सदस्यीय निर्णायक मंडल ने 30 प्रवष्टियों में से 104 मिनट की अवधि वाली इस फीचर फिल्म का चयन किया.
‘लायर्स डाइस’ भारत-तिब्बत सीमा के पास एक गांव में रहने वाली एक युवा आदिवासी महिला (गीतांजलि थापा) की कहानी है जो अपने लापता पति की तलाश में दिल्ली के लिए निकलती है. रास्ते में उसकी मुलाकात सेना की नौकरी छोड़कर भागे एक व्यक्ति से होती है जिसका किरदार सिद्दीकी ने निभाया है. यह व्यक्ति महिला को उसके गंतव्य तक पहुंचाने के लिए उसके साथ चलने का फैसला करता है.
‘लायर्स डाइस’ को फिल्म महोत्सवों में सराहना मिल चुकी है. इसे संडांस फिल्म महोत्सव और अंतरराष्ट्रीय फिल्म महोत्सव रोटरडैम में दिखाया जा चुका है.
फिल्म के लिए गीतांजलि थापा को सर्वश्रेष्ठ अभिनेत्री और गीतू के छायाकार पति राजीव रवि को सर्वश्रेष्ठ छायाकार का राष्ट्रीय फिल्म पुरस्कार मिला था.
भारत को एकेडमी पुरस्कारों के विदेशी भाषा की सर्वश्रेष्ठ फिल्म श्रेणी में अब तक ऑस्कर नहीं मिला है. आखिरी बार आशुतोष गोवारिकर की आमिर खान अभिनीत फिल्म ‘लगान’ ने आखिरी पांच फिल्मों में जगह बनायी थी.
पूर्व में दो और भारतीय फिल्में – ‘मदर इंडिया’ और ‘सलाम बाम्बे’ शीर्ष पांच फिल्मों में जगह बना चुकी हैं.
87 वां एकेडमी पुरस्कार समारोह अगले साल 22 फरवरी को अमेरिका में आयोजित होगा.
Web Title: oscar
First Published: Tuesday, 23 September 2014 3:55 PM